2024 оны улсын наадмын бөх барилдаан

Тулгар төрийн 2234 жилийн ой, Их Монгол улсын 818 жилийн ой, Ардын хувьсгалын 103 жилийн ой, Үндэсний их баяр наадмын хүчит бөхийн барилдаанд 512 бөх идэрийн жавхааг гайхуулан барилдсанаас Даян аварга Н.Батсуурь түрүүлж, Улсын арслан Б.Орхонбаяр үзүүрлэжээ.

2014 онд Г.Өсөхбаяр, А.Сүхбат нар Ерөнхийлөгчийн зарлигаар Дархан аварга цолд хүрч байсан бол үүнээс 10 жилийн дараа Монгол Улсын 10 дахь дархан аварга цолтон төрж буй нь Н.Батсуурь юм.

Хиймэл зүлэг
Үндэсний их баяр наадмын бэлтгэл ажлын хүрээнд Төв цэнгэлдэх хүрээлэнгийн гадна, дотор талбайг үндсэн хоёр хэсэгт хуваан засвар хийхдээ төв талбайд шинээр тоглолт болон спортын тэмцээнд ашиглах боломжтой ФИФА-ийн шаардлага хангасан зүлэг тавьжээ. Гэвч тухайн зүлэг халтиргаатай байсантай холбоотойгоор наадмын барилдааны үеэр бөхчүүд халтирч унах, гэмтэж бэртэх тохиолдол их гарсан. Тавын даваанд хүч үзэж байсан Улсын заан Б.Пүрэвсайхан халтирснаас гуяны мах нь тасарч, эмнэлэг рүү хүргэгдсэн байна.

Уг асуудалтай холбоотойгоор Төв цэнгэлдэх хүрээлэнгийн захирал Ж.Энхжаргалан, бөхчүүдээс уучлалт гуйсан. Мөн Нийслэлийн Засаг дарга Х.Нямбаатар Үндэсний олон нийтийн радио телевизэд өгсөн ярилцлагадаа, "Бороо их орсон. Халтиргаа гулгаа үүссэнийг бид нийтээрээ харсан. Ирэх жилийн наадмыг үндсэн зүлгэн дээр зохион байгуулах бэлтгэл ажил руу оръё гэдэг шийдэлд хүрсэн" гэж мэдэгдсэн байна.

Шөвгөрсөн арван зургаан бөх

Эх сурвалж

Ангилал:Улсын наадмын барилдаан